अब्दुल हलीम शरर ने अनारकली की कहानी को भले ही काल्पनिक बताया हो, पर यह तय है कि इस किरदार के नाम को उन्होंने खुद की ईजाद नहीं बताया होगा; क्योंकि लाहौर में इस नाम का आज तक प्रसिद्ध बाजार तब भी बाकायदा वजूद में था। लाहौर के इस बाजार का नाम अनारकली बाजार इसलिए पड़ा कि यहाँ कथित रूप से किसी असली अनारकली का एक मकबरा हुआ करता था, जिसे सन 1800 में महाराजा रंजीत सिंह की सेना के एक फ्रेंच अफसर के आवास में, फिर अंग्रेजी राज के दौरान चर्च में और उसके बाद पंजाब के रिकॉर्ड ऑफिस में बदल दिया गया।